Diari Oficial de la Generalitat Valenciana


Sumari del DOGV 5966, del 03-03-2009 (2009/2261)

ORDE de 20 de febrer de 2009, del conseller de Presidència i vicepresident primer del Consell, per la qual es convoquen tres beques d'especialització professional en acció exterior en la Direcció General de Relacions Externes.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5966

Data del DOGV
:   03-03-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/2261


Data del document
:   20-02-2009

Organisme emissor
:   Conselleria de Presidència

Tipus de document
:   Ordre

Anàlisi jurídica

 Descriptors 

:   * ajuda pública
    * assignació per estudis
    * suport econòmic

ORDE de 20 de febrer de 2009, del conseller de Presidència i vicepresident primer del Consell, per la qual es convoquen tres beques d'especialització professional en acció exterior en la Direcció General de Relacions Externes. [2009/2261]
La Generalitat, en el marc de la política dirigida a afavorir la formació i el desenvolupament en temes europeus que permeta una ampliació dels coneixements i facilite una visió pràctica i real de la denominada construcció europea i de la presència de la Comunitat Valenciana en la Unió Europea, convoca la concessió de tres beques d'especialització professional en Acció Exterior en la Direcció General de Relacions Externes.
L'anterior actuació es troba arreplegada en els objectius i activitats del Programa 112.40, Beques per a la Formació Complementària i Especialització Professional en Matèries d'Àmbit Europeu, i hi ha suficient consignació pressupostària en la Llei de Pressupostos de la Generalitat per a l'exercici 2009.
En compliment del que disposa el Decret 147/2007, de 7 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, es fa constar que la beca que es finança d'acord amb el que preveu la present orde no està subjecta a la política de control d'ajudes d'Estat, per no reunir els requisits de l'article 87.1 del Tractat CE, en no afectar la competència en raó a la qualitat del beneficiari i al fi de la subvenció.
Així, en virtut d'allò que s'ha establit en:
Primer
La Llei 38/2003, de 17 de novembre, General de Subvencions.
Segon
El Decret 108/1992, de 6 de juliol, del Govern Valencià, que regula la concessió de beques.
Tercer
El Text Refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991.
ORDENE
Primer
Convocar concurs públic per a la concessió de tres beques d'especialització professional en Acció Exterior en la Direcció General de Relacions Externes, i aprovar les bases per les quals es regix esta convocatòria, incloses com a annex I de la present orde.
Segon
La dotació econòmica de les beques se sufragarà a càrrec del capítol IV, línia T4026000, del Programa 112.40, dels Pressupostos de la Generalitat per a 2009, per un import total màxim de 28.280 €.
Tercer
S'autoritza la Direcció General de Relacions Externes perquè, en l'àmbit de les seues competències, adopte les mesures necessàries per al desplegament i aplicació d'esta orde.
Contra esta orde, que posa fi a la via administrativa, es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptat des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjuí que s'utilitze qualsevol altra via que es considere oportuna.
València, 20 de febrer de 2009
El conseller de Presidència i vicepresident primer del Consell,
VICENTE RAMBLA MOMPLET
ANNEX I
Bases de la convocatòria de tres beques d'especialització professional en Acció Exterior de la Direcció General de Relacions Externes
Primera. Objecte
Les beques, que seran un total de tres, tenen com a objecte l'especialització professional de postgraduats en Acció Exterior, a través de la realització de pràctiques en la Direcció General de Relacions Externes.
Segona. Requisits
Les beques estan destinades als que estiguen en possessió del títol de llicenciat.
Així mateix, no hauran d'haver transcorregut més de cinc anys des de la finalització dels estudis oficials computables per a esta convocatòria.
Es requerirà el coneixement dels idiomes anglés i francés, acreditat documentalment: nivell intermedi de l'Escola Oficial d'Idiomes o equivalent.
Els beneficiaris no hauran d'incórrer en cap de les circumstàncies arreplegades en l'article 13.2 de la Llei 38/2003, General de Subvencions. Així mateix, hauran de disposar de l'oportuna cobertura sanitària.
No podran ser beneficiaris d'esta beca els que ja se n'hagueren beneficiat durant un període superior a 24 mesos.
Tercera. Lloc de destinació dels beneficiaris de les beques
Les activitats pròpies de les beques es desenvoluparan en la Direcció General de Relacions Externes, a València.
Quarta. Dotació, duració i pagament de les beques
Les beques estan dotades cada una d'elles amb 1.400 euros bruts mensuals.
L'import de la beca s'abonarà mensualment, prèvia certificació del director general de Relacions Externes, que anirà precedida d'un informe del seu tutor sobre el desenvolupament de les activitats.
Per a determinar la data d'inici de les beques, caldrà ajustar-se al que s'indique en la resolució de concessió, que serà objecte de publicació en el Diari Oficial de la Comunitat Valenciana, data que no podrà ser anterior al 9 de juny de 2009 i finalitzarà el 31 de desembre de l'any 2009, i estes podran prorrogar-se mitjançant una resolució expressa per als mesos que resten fins a completar la duració màxima d'un any prevista en l'article 3 de Decret 108/1992, sempre que existisca consignació en l'exercici pressupostari corresponent.
Quinta. Termini de presentació de sol·licituds
El termini de presentació de sol·licituds serà de 15 dies hàbils, comptats a partir de l'endemà de la publicació d'esta convocatòria en el Diari Oficial de la Comunitat Valenciana.
Sexta. Formalització de sol·licituds
El formulari de sol·licitud estarà a disposició de les persones interessades en els registres següents:
- Registre General de la Conselleria de Presidència de la Generalitat (c/ Juristes núm. 10, 46512 València).
- Registre de la Delegació Territorial del Govern Valencià a Alacant (AV. Doctor Gadea, 10, 03910 Alacant).
- Registre de la Delegació Territorial del Govern Valencià a Castelló (c/ Major, 78, 12632 Castelló).
El formulari de sol·licitud estarà, així mateix, disponible en la pàgina web de la Direcció General de Relacions Externes, en la direcció següent: .
Els candidats hauran de presentar el formulari de sol·licitud en els esmentats registres o per qualsevol de les formes que establix l'article 38.4 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, formalitzat conjuntament amb la documentació següent:
1) Fotocòpia compulsada del DNI.
2) Currículum, en el qual es faran constar les dades personals, data i lloc de naixement, domicili actual, telèfon i una foto grandària carnet del sol·licitant.
3) Expedient acadèmic complet en el qual es justificarà la possessió del títol de llicenciat.
4) Acreditació documental del coneixement de l'anglés i francés exigida en la base segona de la present convocatòria.
5) Declaració responsable de no tindre relació que supose una activitat semblant o que impedisca el compliment de les seues obligacions com a becari i de no ser beneficiari de cap altra beca per a la mateixa o semblant activitat.
6) Certificats d'estar al corrent de les seues obligacions fiscals (amb l'Agència Tributària i amb la Conselleria d'Economia i Hisenda) i de seguretat social, de conformitat amb el que disposa la Llei General de Subvencions i el seu reglament de desplegament, aprovat per Reial Decret 887/2006, de 21 de juliol, així com declaració responsable de disposar de cobertura sanitària.
7) Declaració responsable de no incórrer en cap de les circumstàncies arreplegades en l'article 13.2 de la Llei 38/2003, General de Subvencions. La justificació de no estar sotmés a les prohibicions per a obtindre la condició de beneficiari podrà realitzar-se, així mateix, per qualsevol dels mitjans establits en l'article 13.7 de la dita llei i articles concordants del seu reglament de desplegament.
8) Qualssevol altres documents que acrediten la possessió de mèrits que desitgen al·legar.
Sèptima. Mèrits preferents i valoració
Els mèrits es valoraran d'acord amb el barem següent:
- Expedient acadèmic: fins a 4 punts.
· Titulació: llicenciatura
· Criteris de valoració: per al càlcul de la mitjana de l'expedient acadèmic, s'atorgarà la següent puntuació a les notes obtingudes, aprovat: 1 punt; notable: 2 punts; excel·lent: 3 punts, i matrícula d'honor 4 punts. La suma obtinguda es dividirà pel nombre total de crèdits cursats en la llicenciatura.
- Estudis de postgrau en matèries relacionades amb la Unió Europea o amb el Dret Internacional Públic: fins a 4 punts.
· Criteris de valoració: es valoraran els cursos realitzats pels interessats en matèria europea o en matèria de Dret Internacional Públic, a excepció d'aquells vinculats específicament a la Cooperació al Desenvolupament, d'acord amb l'escala següent:
a) De 200 o més hores: 3 punts.
b) De 100 o més hores: 2 punts.
c) De 75 o més hores: 1,50 punts.
d) De 50 o més hores: 1 punt.
e) De 25 o més hores: 0,50 punts.
f) De 15 o més hores: 0,20 punts.
- Experiència relacionada amb els mèrits: fins a 2 punts.
· Criteris de valoració: es valoraran les tasques, siguen remunerades o no, en àmbits o amb funcions relacionades amb les relacions internacionals i/o en assumptes europeus, i en especial en el marc d'institucions europees.
- Idiomes de treball de la Unió Europea: fins a 3 punts. Respecte dels idiomes anglés i francés, únicament es computarà en este apartat el coneixement dels mateixos de nivell superior a l'intermedi de l'Escola Oficial d'Idiomes o equivalent.
Els sol·licitants hauran de reunir els requisits i condicions que s'assenyalen en la present convocatòria al final del termini de presentació d'instàncies.
Els mèrits que s'adduïsquen hauran de ser acreditats, per mitjà de les corresponents còpies compulsades, en el moment de presentació de sol·licituds.
Octava. Comissió avaluadora
Per a l'examen de les sol·licituds de beques es constituirà una Comissió Avaluadora, que estarà formada per:
- El director general de Relacions Externes, o persona que designe, que la presidirà.
- El secretari general administratiu de la Conselleria de Presidència de la Generalitat, o persona que designe.
- El cap de l'Àrea de Relacions Externes, o persona que designe.
- El cap de l'Àrea de Relacions amb l'administració General de l'Estat i de les Comunitats Autònomes, o persona que designe.
- Un tècnic de la Direcció General de Relacions Externes, que actuarà com a secretari.
Els membres de la comissió podran ser assessorats pel personal tècnic o professional que es considere necessari, que podrà assistir amb veu però sense vot.
El funcionament de la dita comissió haurà d'adaptar-se al que establix la present convocatòria, sense perjuí del que preveu el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Novena. Procés de selecció
La comissió a què es referix la base anterior avaluarà els mèrits aportats per cada sol·licitant, prenent en consideració únicament aquells que estiguen acreditats documentalment, i d'acord amb el barem establit en la base sèptima.
Una vegada efectuada la valoració, la comissió convocarà als 10 aspirants amb millor puntuació per a la realització d'una prova escrita i entrevista amb l'objecte de comprovar el coneixement dels aspirants dels idiomes requerits, així com de la realitat i el funcionament de la Unió Europea.
El nombre d'aspirants amb millor puntuació per a la realització de la prova i entrevista podrà ser superior a 10 si així ho considera la Comissió Avaluadora, una vegada valorats els mèrits arreplegats en les sol·licituds presentades.
La prova i entrevista es valoraran conjuntament amb un màxim de 4 punts.
La data de la dita entrevista es notificarà personalment als interessats.
Una vegada finalitzat el procés selectiu, la Comissió Avaluadora elaborarà una proposta de concessió de beques en el termini de 15 dies. Esta contindrà la relació de beneficiaris i una borsa de reserva dels aspirants que no resulten adjudicataris, ordenats d'acord amb la puntuació obtinguda, per a cobrir les vacants que puguen sorgir durant el període de benefici.
Deu. Concessió
Les beques seran concedides per resolució del conseller de Presidència i vicepresident primer del Consell, a la vista de la proposta de la Comissió Avaluadora, en el termini màxim de dos mesos a partir de l'endemà de la publicació de la present convocatòria en el Diari Oficial de la Comunitat Valenciana.
La falta de resolució de concessió dins del termini establit anteriorment produirà l'efecte de la desestimació presumpta de les sol·licituds presentades, en els termes que preveu l'article 44 de la Llei 30/92, de 26 de novembre, del Règim Jurídic de les Administracions Públiques i del Procediment Administratiu Comú.
El conseller de Presidència i vicepresident primer del Consell declararà deserta, totalment o parcialment, la present convocatòria quan els sol·licitants no reunisquen els requisits i condicions que s'assenyalen en les bases reguladores. Així mateix, es reserva la facultat d'interpretar el seu contingut.
La resolució de concessió serà publicada en el Diari Oficial de la Comunitat Valenciana. Igualment, la dita resolució serà notificada als beneficiaris, de conformitat amb el que disposa l'article 4 del Decret 108/1992, de 6 de juliol.
Onze. Obligacions, drets, incidències i tutoria dels becaris
1. Obligacions i drets dels becaris.
Són obligacions dels beneficiaris d'estes beques, les enumerades en l'article 14 de la Llei 38/2003, General de Subvencions, en quant siguen aplicables.
Els beneficiaris de les beques hauran d'acreditar, per mitjà de certificació de l'òrgan competent, estar al corrent de les seues obligacions fiscals (amb l'Agència Tributària i amb la Conselleria d'Economia i Hisenda) i de la Seguretat Social, de conformitat amb la Llei General de Subvencions i el seu reglament de desplegament, aprovat per Reial Decret 887/2006, de 21 de juliol, tot això amb anterioritat a dictar-se la proposta de resolució de concessió de les beques.
Les beques objecte de la present convocatòria són incompatibles amb el benefici de qualsevol altra beca per a la mateixa o semblant activitat, i amb qualsevol activitat laboral semblant o que impedisca el compliment de les obligacions com a becari.
Els beneficiaris de les beques hauran d'aportar igualment, després del seu atorgament, els corresponents certificats que acrediten que disposen de cobertura sanitària.
La condició de becari no genera cap relació laboral o administrativa amb la Generalitat.
De conformitat amb el que disposa l'article 8.1, del Decret 108/1992, de 6 de juliol, del Govern Valencià, quan el beneficiari de la beca siga un empleat de la Generalitat, funcionari o laboral, quedarà en la situació administrativa que procedisca, d'acord amb la normativa de funció pública.
Si els becaris, com a conseqüència del desenvolupament de les tasques que hagen de dur a terme, incorregueren en despeses de desplaçament, pernoctació o restauració, estes els seran rescabalades en els termes que per al personal de la Generalitat i l'adscrit funcionalment al seu servici establix el Decret 24/1997, d'11 de febrer, del Govern Valencià, sobre indemnitzacions per raó del servici i gratificacions per servicis extraordinaris. L'aplicació de dita normativa es referirà únicament als conceptes i quanties que hagen de ser rescabalades, sense que això implique una modificació en la relació jurídica del becari amb l'administració.
2. Tutoria
Les caps de l'Àrea de Relacions Externes i de l'Àrea de Relacions amb l'Administració General de l'Estat i de les Comunitats Autònomes, de la Direcció General de Relacions Externes, en qualitat de tutores dels becaris, ordenaran les activitats de formació i organitzaran el temps de dedicació a les dites activitats, que no podrà ser superior a 35 hores setmanals.
Finalitzat el gaudi de la beca, i amb un informe previ d'assistència i aprofitament dels tutors, s'estendrà el certificat corresponent.
3. Incidències
El conseller de Presidència i vicepresident primer del Consell resoldrà les incidències que es produïsquen durant el període de gaudi de les beques a proposta de la Direcció General de Relacions Externes, i podrà deixar-les sense efecte, amb audiència prèvia a l'interessat, en els casos següents:
a) Incompliment injustificat de les seues obligacions.
b) No realitzar l'activitat que va motivar la concessió.
c) Deixar de reunir els requisits exigits en la present convocatòria.
Mitjançant una resolució del conseller de Presidència i vicepresident primer del Consell, a proposta de la Direcció General de Relacions Externes, es procedirà a cobrir les vacants que pogueren produir-se, i se servirà per a això de la borsa de reserva que resulte del procediment de selecció prèviament efectuat i en l'orde que s'hi establix.